Obama: Kemi arritur një marrëveshje domethënëse në konferencën për klimën
Njoftimi erdhi gjatë orëve të fundit të dy javëve plot me negociata të vështira, megjithëse nuk përmbushi shpresat e disave
Marrëveshja u arrit në darkë vonë as një dite negociatash intensive. Presidenti Obama njoftoi atë që e quajti arritje domethënëse dhe të paprecedent. Negociatat ngecën pas mosmarrëveshjeve mbi përpjekjet për reduktimin e çlirimit të gazeve që shkaktojnë efektin serë, verifikimin dhe financimin. Ato ishin në qendër të diskutimeve tha zoti Obama. Marrëveshja u kërkon vendeve të rendisin masat që do të marrin për të reduktuar çlirimin e gazeve në sasitë e caktuara dhe që mund të verifikohen. Kryeministri britanik Gordon Braun e quajti një hap të mirë fillestar, por tha se një traktat me fuqi ligjore duhet të pasojë. Kancelarja gjermane Angela Merkel e quajti gjithashtu një hap të parë dhe bëri thirrje për më shumë masa. Presidenti Obama e pranoi këtë gjithashtu duke thënë se përparimi në këtë çështje nuk kishte qenë i lehtë dhe se për të arritur diçka duhet bashkëpunim. Marrëveshja është larg kërkesës së ambjentalistëve dhe vendeve në zhvillim. Ata kërkonin një traktat me fuqi ligjore dhe me hollësi të përcaktuara. Disa grupe ambjentaliste e kritikuan marrëveshjen. Kim Kerstensen i Fondit të Botës së Egër tha se kjo nuk ishte marrëveshje, nuk ishte e drejtë dhe nuk përmbushte kërkesat e botës në zhvillim. Bisedimet për klimën do të vazhdojnë. Gjermania do të kërkojë takim për këtë çështje gjatë muajve të ardhshëm dhe një takim për ndryshimin e klimës pritet të zhvillohet në Meksikë brenda vitit të ardhshëm.